जमशेदपुर. टाटा स्टील ने जुस्को से 300 करोड़ रुपए वापस ले लिए हैं। इसका असर कर्मचारियों के क्वार्टर का जेनरल मेंटेनेंस और एक्सटेंशन काम पर पड़ा है। इनसे संबंधित काम धीमे होंगे। नए साल में मार्च तक ऐसी स्थिति बनी रहेगी। कंपनी के जानकारों से मिली सूचना के अाधार पर आर्थिक सुस्ती के कारण यह निर्णय लिया गया है।
अभी पूरी दुनिया में स्टील बाजार की स्थिति खराब है। हालत सुधरी, तो मार्च 2016 के बाद मेंटेनेंस कार्य शुरू हो सकता है। जानकारों ने बताया कि कंपनी के उच्च प्रबंधन ने दो दिन पहले जुस्को को पत्र भेजकर 300 करोड़ रुपए वापस ले लिए। कंपनी के उन खर्चों में कटौती जरूरी है, जिसके बिना काम चल सकता है।
इस संबंध में टाटा स्टील और जुस्को के प्रवक्ता से बात की गई, लेकिन दोनों ने मामले पर अनभिज्ञता जाहिर की है।
मार्च तक ये कार्य नहीं होंगे
क्वार्टर की चूना पुताई, विस्तारीकरण, आधुनिकीकरण, पेंटिंग, नया निर्माण, टाइल्स लगाना, इलेक्ट्रीफिकेशन आदि।
ये काम होते रहेंगे
सड़क निर्माण व चौड़ीकरण, टाउन मेंटेनेंस का काम। जिन सड़कों के चौड़ीकरण का काम शुरू किया गया है, उस पर भी असर नहीं होगा।
आदित्यपुर की कंपनियों में 20% वेतन की कटौती
आदित्यपुर औद्योगिक क्षेत्र की कई कंपनियों ने आर्थिक सुस्ती के कारण कर्मचारियों के वेतन में 20 प्रतिशत तक की कटौती कर दी है। कंपनियों के प्रबंधन ने स्पष्ट कर दिया है कि जब तक बाजार की स्थिति नहीं सुधरती, कटौती जारी रहेगी। कर्मचारी हों या अधिकारी, सभी पर आदेश लागू है। कर्मचारियों को सूचना दी जा चुकी है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva